ອະດີດຫົວໜ້າອົງການ IMF ຖືກປ່ອຍອອກຈາກຄຸກ
ອະດີດຫົວໜ້າອົງການ IMF ຖືກປ່ອຍຈາກຄຸກ ແຕ່ຍັງຖືກກັກບໍລິເວນ
ອະດີດຫົວໜ້າອົງການກອງທຶນສາກົນ IMF ໄດ້ຖືກປ່ອຍ ອອກມາຈາກຄຸກໃຫ້ຢູ່ພາຍໃຕ້ການກັກບໍລິເວນໃນວັນສຸກ ວານນີ້ຫຼັງ ຈາກທ່ານໄດ້ຖືກຂັງເປັນເວລາຫຼາຍໆມື້ຢູ່ທີ່ຄຸກ ນະຄອນນິວຢອກ ລຸນຫຼັງທີ່ທ່ານໄດ້ຖືກຈັບ ໃນຂໍ້ຫາລວນ ລາມທາງເພດ ຜູ້ພິພາກສາຄົນນຶ່ງ ທີ່ນະຄອນນິວຢອກ ໄດ້ສັ່ງໃຫ້ປ່ອຍ ທ່ານ Dominique Strauss-Kahn ຫລັຈາກຜູ້ກ່ຽວ ໄດ້ຈ່າຍເງິນປະກັນໂຕ 1 ລ້ານໂດລາ ແລະສິ່ງຂອງຄໍ້າ ປະກັນອີກ ໃນມູນຄ່າ 5 ລ້ານໂດລາ ທ່ານຈະຖືກເຝົ້າ ຊອມໂດຍຍາມທີ່ຕິດອາວຸດແລະຖືກຕິດຕາມໂດຍເຄື່ອງ ອີເລັກໂທຣນິກ ທ່ານ Strauss-Kahn ໄດ້ຖືກບັງຄັບໃຫ້ຊອກຫາບ່ອນ ຢູ່ໃໝ່ຊົ່ວຄາວ ຫຼັງຈາກຫໍພັກຫຼູຫຼາບ່ອນທີ່ທ່ານໄດ້ຈັດ ແຈງວ່າ ຈະໄປພັກເຊົາຢູ່ນັ້ນບໍ່ຍອມຮັບເອົາທ່ານທັງນີ້ກໍ ຍ້ອນພວກເພື່ອນບ້ານທີ່ຢູ່ໃກ້ຄຽງມີຄວາມວິຕົກກັງວົນ ກ່ຽວກັບຄວາມຕື່ນເຕັ້ນຂອງສື່ມວນຊົນຫ້ອມລ້ອມທ່ານນັ້ນ ທ່ານ Strauss-Kahn ຖືກກ່າວຫາວ່າ ໄດ້ທຳການລວນລາມທາງເພດຕໍ່ຄົນໃຊ້ທີ່ໂຮງແຮມ ແຫ່ງນຶ່ງໃນນະຄອນນິວຢອກເມື່ອສັບປະດາແລ້ວແລະອາດຈະໄດ້ຮັບໂທດຫຼາຍສິບປີຖ້າຫາກ ຖືກພົບເຫັນວ່າມີຄວາມຜິດ ທ່ານໄດ້ປະຕິເສດຕໍ່ຂໍ້ຫາເຫຼົ່ານີ້ ໃນຄືນວັນພຸດຜ່ານມານີ້ທ່ານໄດ້ລາອອກຈາກຕຳແໜ່ງຫົວໜ້າອົງການກອງທຶນສາກົນ IMF ໃນມື້ວານນີ້ ອົງການ IMF ກ່າວວ່າ ຕົນໄດ້ເລີ່ມຂັ້ນຕອນການຄັດເລືອກເອົາບຸກຄົນທີ່ຈະມາ ຮັບຕຳແໜ່ງແທນທ່ານ Strauss-Kahn ແລ້ວ ໂຄສົກກ່າວວ່າຄະນະກຳມະການບໍລິຫານ ຂອງອົງການ IMF ຫວັງວ່າ ຈະສາມາດຄັດເລືອກເອົາຜູ້ມາຮັບຕຳແໜ່ງແທນທ່ານ ພາຍໃນ ວັນທີ 30 ມິຖຸນານີ້